27 prosent av nordmenn ønsker seg forbrukerelektronikk til jul. Høyest på ønskelisten står smartklokker- og armbånd og hodetelefoner, og nettbrettet har fornyet populariteten.
Når det kommer til harde pakker, kommer forbrukerelektronikk på andreplass på nordmenns ønskeliste, bare slått av nye klær og sko. Det viser en undersøkelse Respons Analyse har gjort for Stiftelsen Elektronikkbransjen. Det er sjuende året på rad undersøkelsen gjennomføres.
Vi regner med å bruke rundt 5.354 kroner på julegavene i år. Det er en økning på 126 kroner fra fjorårets 5.288 kroner. Kvinner bruker en 200-lapp mer på presanger enn menn, men vi finner noen regionale forskjeller.
– Folk i Nord-Norge planlegger å bruke mest penger på presanger, her er gjennomsnittet nesten 6.000 kroner, mens folk fra Hedmark og Oppland bruker minst med et gjennomsnitt på 4.470 kroner, sier Marte Ottemo, kommunikasjonssjef i Stiftelsen Elektronikkbransjen.
18 prosent av nordmenn ønsker seg ikke julegaver i år. Det er også mange som ikke ønsker seg harde pakker under treet, og det mest populære gaveønsket er reiser og opplevelser (51%) og penger eller gavekort (41%). Blant de harde pakkene er klær og sko mest populært (30%), med forbrukerelektronikk hakk i hæl (27%).
Bryter man det ned på kjønn, er forbrukerelektronikk den andre mest populære julegaven blant norske menn, knapt slått av reiser og opplevelser.
– Det er fortsatt forskjeller mellom menn og kvinners julegaveønsker. 38 prosent av norske menn ønsker seg forbrukerelektronikk, mens 19 prosent av norske kvinner gjør det samme, sier Ottemo.
Blant de som ønsker seg forbrukerelektronikk til jul, er det mobiltelefoner, nettbrett og smartklokker og -armbånd som topper listen.
Det er også noen regionale forskjeller på hva vi ønsker oss til jul. I Nord-Norge er det mobil og musikkanlegg som ligger på topp, mens i Akershus og Oslo er smartutstyr og nettbrett mest populært. Trønderne ønsker seg smartutstyr og musikkanlegg, mens man i Hedmark og Oppland setter hvitevarer og mobiltelefon øverst på ønskelisten. På Sør- og Østlandet vil folk ha mobil og hodetelefoner under treet, i Agder og Rogaland er personlig pleie og hodetelefoner på topp, og på Vestlandet ønsker folk seg smartklokker og nettbrett .